
SØGER  LÆRDOM  VED  LÆSNING  OG  VED  TRO 


NUMMER    17 


1.  SEPTEMBER  1930 


79.    A ÅRGANG 


DET  IDEELLE  HJEM. 

Af  Præsident  Joseph  F.  Smith. 


Hvad  er  et  ideelt  Hjem  —  et  Monsterhjem,  saaledes  som 
enhver  Sidste  Dages  Hellig,  enhver  stræbsom  ung  Mand 
skulde  grundlægge,  naar  han  træder  ud  i  Livet?  I  et  ideelt 
Hjem  er  alle  verdslige  Betragtninger  af  underordnet  Betyd- 
ning. Et  Hjem  kan  kaldes  ideelt,  naar  Faderen  betragter  den 
Familie,  som  Herren  har  velsignet  ham  med,  som  det  mest 
værdifulde,  han  ejer,  og  naar  hans  Familie  paa  den  anden 
Side  elsker  ham  af  deres  ganske  Hjerte.  I  et  saadant  Hjem 
maa  der  herske  Enighed,  Kærlighed  og  inderlig  Fortrolig- 
hed mellem  Fader  og  Moder  og  mellem  Forældre  og  Børn.  I 
et  saadant  Hjem  er  Bornene  og  Omsorgen  for  dem  Moderens 
og  Faderens  storste  Glæde.  Det  er  et  Sted,  hvor  alle  er  rene, 
gode  og  gudfrygtige.  Ligesom  man  kender  et  Træ  af  dets 
Frugter,  saa  kan  man  ogsaa  domme  et  Hjem  efter  dets  Børn. 
I  el  ideelt  Hjem  opdrager  Forældrene  deres  Born  saaledes, 
at  de  bliver  kærlige,  opmærksomme  og  lydige,  og  hele  deres 
Liv  forbliver  trofaste  mod  deres  Forældre  og  deres  Hjem. 
Paa  et  saadant  Sted  vil  Religionens  Aand  herske,  thi  baade 
Forældre  og  Born  har  Tro  paa  Gud,  og  deres  Gerninger 
stemmer  overens  med  deres  Tro.  De  er  rene  og  ubesmittede 
af  Verdens  Laster.  De  staar  stærke  og  modstandsdygtige  mod 

alle  Verdens  Fristelser  og  er  i  Ordets  sande  Betydning  gode 
Mænd  og  Kvinder.  Under  saadanne  Omstændigheder  vil  alle 
Hjemmets  Indvaanere  have  Fred  og  Glæde  i  deres  Hjerter, 
enten  de  er  rige  eller  fattige.  Ingen  vil  være  utilfredse,  og 
Drengene  og  Pigerne  vil  ikke  klage  og  sige:  »Dersom  vi  blot 
tilhorte  denne  eller  hin  Familie,  dersom  vi  blot  havde  delte 
eller  hint  og  kunde  gøre  dette  eller  hint.«  I  Stedet  for  dette  vil 
Drengene  og  Pigerne  være  fyldt  af  et  inderligt  Ønske  om  at 
lette  Forældrene  deres  Byrde,  som  de  har  baaret  i  saa  mange 
Aar.  De  vil  tænke  paa  alt,  hvad  de  har  ofret  for  deres  Born, 
og  som  Løn  vil  de  vise  dem  deres  inderlige  Taknemlighed. 

I  et  ideelt  Hjem  vil  Udviklingen  af  de  finere  Følelser  ikke 
hindres  af  en  overdreven  Forlystelsessyge.  Hovedformaalet 
vil  ikke  bestaa  i  en  Ophobning  af  jordiske  Skatte,  som  har 
saa  let  for  at  ødelægge  vort  aandelige  Liv.  Men  Bestræbel- 
serne vil  gaa  ud  paa  at  vinde  aandelig  Rigdom,  og  en  sand 
og  inderlig  Kærlighed  vil  herske  mellem  alle. 


DEN  DANSKE  MISSION. 

EFTERAARSKONFERENGERNE 
vil  i  Aar  blive  afholdt  som  følger: 

Aalborg         13.,  14.  og  15.  September. 
Aarhus  20.,  21.  og  22.  September. 

Esbjerg         27.,  28.  og  29.  September. 
Kobenhavn  11.,  12.  og  13.  Oktober. 

Alle  Søskende  og  Venner  indbydes  til  at  overvære  de  for- 
skellige Moder,  som  vil  blive  afholdt  gennem  Konferencerne. 

Holger  M.  Larsen, 
Missionspræsident. 


DEN  NORSKE  MISJON. 

ANKOMST  OG  BESKIKKELSE.  . 
Ældste  Edward  Stromness  ankom  til  den   norske  misjon 
over  Hamburg  lordag  den  2.  august.  Dette  er  broder  Strom- 
ness' annen  misjon,  da  han  utførte  en  to  års  misjon  i  Norge 

for  ca.  15  år  siden.  Han  er  norsk  av  fødsel  og  er  vel  skikket 
til  å  utfore  misjonsarbeide. 

Han  er  blitt  beskikket  til  å  virke  i  Halden  og  vil  arbeide 
dér,  til  grenen  er  blitt  godt  oparbeidet.  Hans  medarbeider  er 
endnu  ikke  utnævnt. 

Vi  onsker  alle  å  byde.  broder  Stromness  hjertelig  velkom- 
men til  den  norske  misjon  og  onsker  ham  giede  og  fremgang 
i  hans  arbeide. 

FORFLYTTELSE. 
Ældste  Golden  Carlston  er  blitt  avløst  fra  sit  arbeide  i  Oslo 
gren  og  er  blitt  beskikket  til  å  presidere  over  Arendals  gren. 

BESØK  I  OSLO  GREN. 
Biskop  John  Wells'  og  Ældste  Arthur  Winters  Besøk  i  Oslo 
var  til  stor  giede  for  misjonærer  og  soskende  i  Oslo  distrikt. 
Efterat  misjonskontorets  affærer  var  gått  over,  blev  der  av- 
holdt  et  mote  for  distriktets  misjonærer.  Det  var  en  åndelig 
fest  for  alle,  som  var  tilstede.  Om  aftenen  blev  der  under 
ledelse  av  Oslo  grens  ungdomsforening  avholdl  en  meget  vel- 
lykket festlig  tilstelning  for  de  gamle  i  Oslo  gren. 

Hyrurn  D.  Jensen, 
Misjonspresident. 


NU  ER  DET  TID. 

Børnenes  Sommerferie  er  nu  tilende.  De  kaldes  atter  til 
Arbejde  i  de  respektive  Skoler  paa  Land  og  i  By.  Med  for- 
nyede Kræfter  tages  der  fat  paa  at  dygtiggøre  de  Unge  i  de 
forskellige  Skolefag.  Og  hvad  dette  betyder  for  Bornene  i  vore 
Dage,  hvor  en  alsidig  Uddannelse  synes  mere  paakrævet  end 
nogensinde  for,  er  jo  let  at  indse  for  enhver,  som  folger  Ud- 
viklingen paa  dette  Omraade.  Men  Resultatet  svarer  ikke 
altid  til  Forventningerne  og  bliver  tilsidst  for  en  stor  Del  af- 
hængig af  Forældrenes  Ansvarsfølelse,  thi  Skolen  og  Hjem- 
met maa  arbejde  Haand  i  Haand.  Lykkeligvis  har  man  nu 
indset,  at  dette  er  i  høj  Grad  nødvendigt,  dersom  den  for- 
nødne Interesse  og  Arbejdsglæde  skal  fremelskes  og  vedlige- 
holdes hos  Børnene.  Thi  derigennem  oges  langt  lettere  paa 
en  naturlig  Maade  deres  Fond  af  Kundskaber,  som  sætter  dem 
istand  til  at  tage  Kampen  op  med  Tilværelsen,  naar  den  en 
Gang  melder  sig. 

Nu  er  det,  jeg  mener,  at  paa  samme  Maade  gør  Forholdene 
sig  gældende  overfor  Born  og  Religion.  Det  gælder  om  at  tage 
rigtig  fat  fra  Begyndelsen  og  saavidt  muligt  skaane  dem  for 
at  blive  hildet  i  falske  Lærdomme,  Fordomme  og  Traditioner, 
thi  det  er  en  farlig  Labyrint,  som  er  vanskelig  at  finde  ud 
af  igen.  Her  er  det,  Søndagsskolen  træder  til.  Her  er  Stedet, 
hvor  der,  aandelig  talt,  skabes  Muligheder  for,  al  vore  Born 
kan  faa  dannet  det  modstandsdygtige  Fundament,  hvorpaa 
deres  Hus,  Troens  Hus,  skal  bygges  —  bygges  op  af  Sand- 
heder. 

Derfor,  mine  Brodre  og  Sostre,  lad  os  paaskonne  det  Pri- 
vilegium, vi  nyder,  at  have  et  saadant  Sted*  som  Søndags- 
skolen, hvortil  vi  kan  sende  vore  Børn.  Nu  er  det  Tid  atter 
at  drage  Omsorg  for,  at  de  moder  paa  Skolen  hver  Søndag 
Formiddag.  Nu  er  det  Tid  at  vælge,  om  vi  vil  se  dem  ledet 
frem  ad  den  snævre  Vej,  som  forer  til  evigt  Liv  og  Ophøjelse 
i  Guds  Rige. 

Min  12-aarige  Erfaring  i  og  min  Kærlighed  til  dette  Ar- 
bejde har  dikteret  mig  disse  Linier,  og  det  er  med  fuld  For- 
trøstning til,  at  det  ikke  vil  blive  svært  for  virkelige  Sidste 
Dages  Hellige  at  gøre  det  rigtige  Valg  og  at  gøre  det  nu. 

København,  i  August  1930.  T,     D  ,    ,, 

&  ih.  Bregentoft. 


SØNDAGSSKOLEN 


NADVERVERS  OG  KORLEKTIE 
for  September  1930. 
Nadververs: 

Mon  findes  kan  en  Kærlighed 
som  hans,  der  for  os  Døden  led, 
og  fra  sit  Hjem  i  Himlen  kom 
for  os  at  fri  fra  Syndens  Dom? 
Korlektie: 

Brevet  til  Hebræerne,  11.  Kap.  6.  Vers: 
»Men  uden  Tro  er  det  umuligt  at  behage  ham;  thi  det  bør 
den,  som  kommer  frem  for  Gud,  at  tro,  at  han  er  til,  og  at 
han  bliver  deres  Belønner,  som  søge  ham.« 


EMNER  FOR  2*/2  MINUTTERS  TALER. 
7.  September:  Hvorfor  er  det  vor  største  Mission  at  for- 
kynde Evangeliet? 


397 

14.  September:  Betydningen  af  Mirakler. 

21.  September:  Hvorfor  er  Aabenbaring  nødvendig? 

28.  September:  Hvorfor  deltager  vi  i  den  hellige  Nadver? 


Lektier  for  senior  og  junior  Klasser. 

7.  SEPTEMBER. 

Bøn  og  Ydmyghed. 

Henvisninger:  Math.  6:  9—13;  Math.  5:  44;  2.  Nephi  32:  7—9. 

Det  vil  maaske  være  vanskeligt  at  give  en  kort  og  klar  De- 
finition af,  hvad  Bøn  er.  Man  kan  sige,  at  det  er  en  Anmod- 
ning eller  Henvendelse  fra  en  afhængig  og  lavere  staaende 
Intelligens  til  en  højere  staaende  og  ubegrænset  Intelligens 
om  at  faa  noget,  som  den  førstnævnte  ønsker,  og  som  den 
sidstnævnte  er  i  Besiddelse  af.  Det  er  ogsaa  et  Udtryk  for 
Taknemlighed  for  Velsignelser,  som  den  førstnævnte  har 
modtaget  fra  den  sidstnævnte. 

Bøn  er  Sjælens  inderligste  Ønske.  Der  er  noget  guddomme- 
ligt i  ethvert  Menneskes  Sjæl.  Bøn  er  det  Raab,  som  stiger  fra 
dette  guddommelige  indenfor  Menneskets  Sjæl  til  Guddom- 
men, som  er  udenfor.  Bøn  er  Forløber  for  den  sande  Kund- 
skab. Gennem  Bøn  kommer  Mennesket  i  Forbindelse  med 
den  himmelske  Fader.  Han  aabenbarer  saa  den  Sti,  der  fører 
til  Kundskab.  (Pagtens  Bog  50:  23—24;  93:  26—28.) 

Bøn  er  et  Bud,  som  maa  adlydes  af  alle  Sidste  Dages  Hel- 
lige. (Pagtens  Bog  20:  46—47.) 

Bøn  har  aabnet  Vejen  til  Kunstens,  Videnskabens,  Filo- 
sofiens og  Religionens  Verden.  I  hvert  Tilfælde  repræsenterer 
den  Sjælens  Kamp  for  et  mere  fuldkomment  Kendskab  til 
Verdens  og  Naturens  Hemmeligheder.  Den  Kunstner,  som  er 
i  Harmoni  med  Gud,  har  lettere  ved  at  finde  de  skønne  Ting 
i  Naturen,  som  han  søger  efter. 

Den  Videnskabsmand,  som  i  ydmyg  Bøn  henvender  sig  til 
Gud  for  at  faa  hans  Hjælp  til  at  opdage  Naturens  Hemme- 
ligheder, vil  naa  længst.  Man  kan  aldrig  begynde  et  Arbejde 
bedre  end  ved  ydmyg  Bøn,  uanset  hvad  Slags  Arbejde  det  er. 
(2.  Nephi  32:  9.) 

Filosofi  og  Religion  beskæftiger  sig  begge  med  de  store 
Problemer:  Hvad  er  Mennesket?  Hvad  er  Gud?  Hvad  er  det 
rigtige  Slægtskab  mellem  Mennesket  og  Gud,  og  hvorledes 
kan  man  udfinde  dette  Slægtskab?  At  kunne  besvare  et  af 
disse  Spørgsmaal,  vilde  være  det  samme  som  at  kende  Gud. 

Menneskenes  Sind  har  kæmpet  med  disse  Spørgsmaal  siden 
Tidernes  Morgen  og  vil  vedblive  at  kæmpe  med  dem.  Men 
hvad  siger  Herren:  »Sandelig,  saa  siger  Herren,  det  skal  ske, 
at  hver  Sjæl,  som  afstaar  fra  sine  Synder  og  kommer  til  mig, 
paakalder  mit  Navn,  adlyder  min  Rost  og  holder  mine  Be- 
falinger, skal  se  mit  Ansigt  og  vide,  at  jeg  er.  Og  at  jeg  er 
det  sande  Lys,  der  oplyser  ethvert  Menneske,  som  kommer 
til  Verden.«  (Pagtens  Bog  93:  1.) 

Bønnens  Historie  er  Historien  om  den  menneskelige  Sjæls 
Kamp.  Til  alle  Tider,  under  alle  Forhold  er  der  Mennesker, 
som  beder.  Endog  den  vilde  synes  at  fole,  at  der  er  en  finere 
Natur  inden  i  ham  selv,  som  paakalder  den  ukendte  Verden 
udenfor. 

Der  er  forskellige  Maader  at  bede  paa.  Nogle  Mennesker 
beder  direkte  til  Gud.  Andre  beder  gennem  Billeder,  ved  for- 
skellige Ceremonier,  ved  Bønnehjul,  Rosenkranse  og  mange 
andre  Ting.  Endog  de  Mennesker,  som  paastaar,  at  de  ikke 
tror  paa  Gud,  føler  undertiden  Trang  til  at  bede. 

Bønnens  Aand  afhænger  af  mange  Ting.  Den  afhænger 
først  og  fremmest  af  Menneskets  Tro  paa  et  højere  Væsen. 
Dernæst  af  Menneskets  Syn  paa  dets  Slægtskab  med  dets 
Medmennesker.  Nogle  Bønner  er  saa  egoistiske,  at  de  ligefrem 
beder  om  Ting,  der  tilhører  andre.  Folk  beder  om  Hjælp  mod 
en  Modstander  og  ser  helt  bort  fra  Spørgsmaalet  om,  hvad 
der  er  ret,  og  hvad  der  er  uret.  Tusinder  af  saadanne 
egoistiske  Bønner  gaar  op  til  Himmelen,  og  derfor  er  det,  at 
de  Ting,  der  gaar  under  Navn  af  Religion  og  Bøn,  saa  ofte 
repræsenterer  den  dybeste  Intolerance  og  Egoisme. 

Den  Bøn,  der  repræsenterer  den  rette  Aand,  er  aldrig 
egoistisk.  Skal  vi  vente  Svar  paa  vor  Bøn,  maa  vi  ogsaa  være 
villige  til  at  besvare  de  Bønner,  som  rettes  til  os  af  Menne- 
sker, der  trænger  til  vor  Hjælp.  Har  vi  denne  ydmyge,  selv- 
opofrende Aand,  vil  Herren  besvare  vore  Bønner.  Læs  Pag- 
tens Bog  88:  63—65. 

Bønhørelsen  af  vore  Bønner  medfører  for  os  et  personligt 
Ansvar  om  at  hjælpe  andre,  der  trænger  til  Hjælp. 

Ærlig  og  oprigtig  Bøn  staar  i  den  aller  nøjeste  Forbindelse 
med  Ydmyghed.  Ydmyghed  repræsenterer  Sjælens  Bevidst- 
hed om  dens  Muligheder  og  Begrænsninger.  »Jeg  har  været 
som  et  lille  Barn,«  siger  Newton,  »som  leger  paa  Stranden. 
Jeg  har  samlet  nogle  faa  smukke  Stene  op,  men  hele  Havet 
ligger  uopdaget  foran  mig.«  Dette  er  den  sande  Ydmygheds 
Aand,  og  den  er  uløseligt  sammenknyttet  med  oprigtig  Bøn. 

Spørgsmaal. 

1.  Hvad  er  Bøn? 

2.  Hvorledes  opnaar  man  den  rette  bedende  Aand?  (3.  Nephi 
9:  20—22.) 

3.  Hvad  skal  vi  bede  om? 

4.  Naar  skal  vi  bede?  Til  hvem  og  i  hvis  Navn? 

5.  Bør  man  bede  sammen  med  sin  Familie  og  andre  Men- 
nesker, eller  alene? 

6.  Hvad  er  sand  Ydmyghed?  Hvad  er  Ydmyghedens  Frugter? 


14.  SEPTEMBER. 
Tolerance  og  sympatisk  Forstaaelse. 

Tolerance  er  Villighed  til  at  lade  andre  Mennesker  have 
deres  egne  Meninger.  Det  er  en  Tilbøjelighed  til  at  lade  være 
at  dømme,  før  man  har  Kendskab  til  alle  Kendsgerninger. 
Det  er  en  sympatisk  Forstaaelse  af  andre  Menneskers  Svag- 
heder. Tolerance  er  aldrig  mere  nødvendig  end  imellem  Ven- 
ner og  Medarbejdere.  Dersom  vi  har  lært  Ydmyghedens  Lek- 
tie, er  vi  os  vore  egne  Begrænsninger  fuldt  bevidst  og  har 
derfor  Sympati  med  andres  Svagheder.  Læs  Malh.  7:  1 — 5. 

Hvor  mange  af  os  kan  se  vor  Frelser  i  Ansigtet  og  sige,  at 
vi  har  holdt  hans  Bud?  Det  er  meget  vanskeligt  at  dømme 
vore  Medmennesker  retfærdigt,  selv  om  vi  vilde.  Skal  vi 
være  istand  til  det,  maa  vi  kende  baade  deres  stærke  og  svage 
Sider. 

Af  Nødvendighedshensyn  har  der  været  udnævnt  Dommere 
indenfor  Kirken.  Men  Herren  har  befalet,  at  alle  Afgørelser 
skal  fattes  i  ydmyg  Bøn  og  ved  den  Helligaands  Vejledning. 
Andre  end  disse  har  ingen  som  helst  Ret  til  at  dømme.  Det 
siger  Frelseren. 

Naar  vi  ser  paa  vor  Næste,  har  vi  intet  Kendskab  til  alle  de 
Kampe,  han  har  udkæmpet  med  usynlige  Fjender.  Maaske 
har  han  ikke  sejret  i  dem  alle,  men  han  har  kæmpet,  maaske 
langt  stærkere  end  vi  har  gjort. 

Dersom  man  skal  øve  Kritik,  bør  man  huske,  at  den  bedste 
Kritik  er  Selvkritik.  I  vor  Tid  er  Tolerancens  Aand  maaske 
mere  nødvendig  end  nogensinde  før,  ikke  alene  for  det  en- 
kelte Individs,  men  for  hele  Samfundets  Velfærd.  Den  stadige 
Krig,  som  Byer  tit  fører  mod  andre  Byer,  hindrer  ofte  det 
Samarbejde,  som  kunde  medføre  hurtig  Fremgang  for  hele 
Distriktet.  Tolerance  er  det  eneste  Middel. 

Man  undrer  sig  tit  over  al  den  Intolerance,  der  hersker 
mellem  de  forskellige  Religionssamfund.  En  Mand,  der  havde 
Anledning  til  at  besøge  mange  forskellige  Kirkesamfund, 
sagde,  at  han  havde  aldrig  fundet  en  Kirke,  som  var  op- 
rettet for  at  gøre  ondt.  Hensigten  og  Motiverne  synes  altid  at 
være  gode.  Dersom  vore  Hensigter  er  gode,  skal  vi  da  ikke 
udvise  stor  Tolerance  med  hverandre  i  andre  Spørgsmaal, 
som  kan  være  af  mindre  Betydning? 

»En  af  de  vanskeligste  Lektier  at  lære  i  Livet  er,  at  en 
Mand,  som  er  helt  forskellig  fra  dig,  ikke  blot  i  Meninger, 
men  ogsaa  i  Principper,  kan  være  ligesaa  ærlig  som  du  selv.« 

Et  af  de  bedste  Tegn  paa,  at  en  bedre  Tid  er  ivente,  er 
maaske  den  stigende  Tolerance  for  Folk  af  andre  Nationer 
og  Racer.  Vor  Tidsalder  trænger  til  sympatisk  Forstaaelse. 
Der  kræves  en  Villighed  og  et  Ønske  om  at  vente  med  at 
dømme,  indtil  vi  virkelig  kender  hverandre. 

Spørgsmaal. 

1.  Hvad  er  Tolerance? 

2.  Forklar  Nødvendigheden  af  Tolerance  mellem  Medarbej- 
dere. 

3.  Forklar  Nødvendigheden  af  Tolerance  mellem  Samfund. 

4.  Bør  der  være  Tolerance  mellem  de  forskellige  Religions- 
samfund? 

5.  Diskutér  Nødvendigheden  af  Tolerance  for  andre  Racer  og 
Nationer. 

6.  Er  der  nogen  Forskel  paa  at  tolerere  et  Menneske  med 
Svagheder  og  at  tolerere  de  Svagheder,  Mennesket  har? 
Forklar? 

7.  Hvad  mener  Jesus,  naar  han  siger:  »Døm  ikke  for  at  I 
ikke  skal  dømmes«? 

8.  Alle  er  tilbøjelige  til  at  danne  sig  en  personlig  Mening  om 
andre.  Er  dette  at  dømme? 

9.  Hvorledes  skal  man  bedst  opnaa  Tolerance  og  sympatisk 
Forstaaelse? 


21.  SEPTEMBER. 

»Gør  mod  andre,  hvad  I  vil,  at  andre  skal  gøre  mod  eder.« 

Denne  Lærdom  af  vor  Frelser  Jesus  Kristus  repræsenterer 

Kærnen  i  al  aandelig  Filosofi.  Igennem  Aarhundreder  før 

Kristi  Tid  blev  denne  Lærdom  forkyndt  i  forskellige  Dele  af 

Verden  i  praktisk  talt  den  samme  Form. 

En  Hindu-Filosof,  som  levede  mellem  1500  og  2000  før  Kr., 
sagde:  »Dette  er  Summen  af  al  sand  Retfærdighed:  Behandle 
andre,  som  du  selv  ønsker  at  blive  behandlet.  Gør  intet  mod 
din  Næste,  som  du  ikke  ønsker,  at  din  Næste  skal  gøre  mod 
dig.  En  Mand  lærer  den  rigtige  Handlemaade  ved  at  betragte 
sin  Næste  som  sig  selv.«  Lignende  Udtalelser  har  vi  fra 
Confucius  og  Buddha. 

Denne  Lærdom,  som  har  været  kaldt  »den  gyldne  Regel«, 
er  for  mange  kun  en  uopnaaelig  Drøm.  For  dem  er  Livet  kun 
en  uafladelig  Kamp  mellem  den  svage  og  den  stærke.  Der  er 
en  anden  Regel,  som  har  stor  Betydning  i  Verden  i  Dag: 
»Konkurrencen  staar  aaben  for  alle.  Den  dygtigste  vil  sejre.« 
Det  ser  ud  til,  som  om  det  er  denne  Regel,  der  regerer  Ver- 
den i  Dag,  og  at  Materialismen  ingen  Plads  har  for  den 
gyldne  Regel. 

Det  er  tilsyneladende  Konkurrence  og  ikke  Samarbejde, 
som  er  Livets  Lov.  Det  er  kun,  naar  vi  forudsætter,  at  Men- 
nesket har  en  anden  Side,  en,  som  er  mere  betydningsfuld 
end  den  fysiske,  at  vi  finder  en  Plads  til  den  gyldne  Regel. 
Saa  længe,  som  Menneskene  kun  stræber  efter  Magt  og 
Herredømme  i  Verden,  vil  de  aldrig  gøre  mod  andre,  som  de 
vil,  at  andre  skal  gøre  mod  dem. 

Heldigvis  bliver  de  aandelige  Ting  aldrig  opbrugt.  Jo  mere 
vi  har  af  dem,  jo  mere  kan  vi  give,  og  jo  mere  vi  giver,  jo 
mere  har  vi.  Indtil  et  Menneske  forstaar  Betydningen  af  de 
moralske  og  aandelige  Værdier,  vil  det  fortsætte  at  leve  et 
egoistisk  Liv. 

Den  gyldne  Regel  vil  staa  sin  Prøve.  Kærlighed  avler  Kær- 
lighed. Ved  at  vise  Venlighed  har  man  den  bedste  Garanti 
for,  at  man  selv  vil  møde  Venlighed.  Dersom  man  stadig  viser 
alle  Godhed,  bliver  man  tilslut  elsket  af  alle.  Dersom  Men- 
neskeheden blot  havde  Mod  til  helt  at  efterleve  den  gyldne 
Regel,  vilde  den  aldrig  gaa  tilbage  til  Egenkærlighed. 

Men  er  det  muligt  for  en  at  efterleve  den  gyldne  Regel, 
naar  alle  de,  man  lever  iblandt,  lever  deres  eget  egoistiske 
Liv?  Jo,  at  leve  et  godt  Liv  er  at  paavirke  alle  andre  paa  den 
samme  Maade.  Uegennyttighed  er  langt  stærkere  end 
Egoisme.  Naar  de  to  mødes,  er  det  altid  Egoismen,  som  træk- 
ker det  korteste  Straa. 

Før  den  gyldne  Regel  kan  blive  en  Virkelighed  i  et  Men- 
neskes Liv,  maa  Egoisme,  Forfængelighed  og  Misundelse 
overvindes.  Dette  er  et  stort  Arbejde.  Det  kan  ikke  opnaas 
blot  ved  at  anerkende  Ideen.  En  efter  en  maa  disse  Fjender 

bekæmpes.  Ved  stadig  at  kontrollere  disse  Fjender  vil  man 
tilsidst  komme  i  den  Stilling,  at  man  er  lige  saa  interesseret 
i  andre  som  i  en  selv. 

Sympatisk  Forstaaelse,  Tolerance,  Godgørenhed  og  Omsorg 
for  andre  maa  blive  en  Del  af  Menneskets  Liv,  dersom  det 
nogensinde  skal  blive  istand  til  at  nyde  den  gyldne  Regels 
rige  Frugter.  Disse  Ting  kan  man  kun  opnaa  ved  Praksis. 

Herren  har  sagt,  at  Zion  kun  kan  blive  opbygget  og  forløst 
gennem  det  celestiale  Riges  Love,  som  er  indbefattet  i  de  to 
første  Love,  der  overgaar  alle  andre  Love  og  Profeterne. 
Pagtens  Bog  105:  5—6  og  59:  3—6. 

Spørgsmaal. 

1.  Forklar  mere  detailleret  Betydningen  af  den  gyldne  Regel. 

2.  Er  det  muligt  at  efterleve  den  gyldne  Regel  i  denne  Kon- 
kurrencens Tid? 

3.  Hvilke   Hoveddyder   er  nødvendige   for   at  efterleve   den 
gyldne  Regel? 

4.  Hvilke  Svagheder  maa  overvindes  for  at  efterleve  den? 

5.  Er  den  gyldne  Regel  mulig  paa  det  Grundlag,  at  Konkur- 
rence er  Livets  Hovedprincip? 

6.  Vis,  hvorledes  Samarbejde  er  Livets  første  Lov  snarere 
end  Konkurrence. 


28.  SEPTEMBER. 
Menneskets  Broderskab. 

Ideen  om  Menneskets  Broderskab  er  meget  gammel.  Den 
findes  i  den  ældste  Litteratur  hos  Hinduer,  Kinesere  og  In- 
dianere. Med  det  Lys,  som  vi  har  modtaget  gennem  ny 
Aabenbaring  (se  den  Kostelige  Perle),  kan  vi  sige,  at  den  blev 
forkyndt  for  Adam  og  Eva,  for  den  er  det  grundlæggende 
Princip  af  det  Evangelium,  som  blev  forkyndt  for  dem. 

Dette  Begreb,  Menneskets  Broderskab,  har  mange  Betyd- 
ninger. Enkelte  opfatter  det  kun  som  det  biologiske  Slægt- 
skab mellem  alle  menneskelige  Væsener.  En  saadan  Opfat- 
telse har  meget  lidt  social,  moralsk  eller  aandelig  Betydning, 
fordi  mange,  som  har  denne  Opfattelse,  ogsaa  tror,  at  Menne- 
sket er  en  Broder  af  Dyret. 

Den  sociale  Opfattelse  opstaar  af  den  Idé,  at  naar  Menne- 
skene lærer  hinanden  godt  at  kende,  kommer  de  til  at  have 
de  samme  Ønsker  og  finder,  at  deres  Hovedinteresse  bestaar 
i  hinandens  Velfærd. 

Den  moralske  Opfattelse  beror  paa  den  Lov,  at  Menneskets 
Opførsel  mod  dets  Medmennesker  har  afgørende  Følger  for 
dets  eget  Velfærd. 

Den  evangeliske  Opfattelse  af  denne  Idé  viser,  at  naar  et 
Menneske  begynder  at  leve  i  Overensstemmelse  med  sin 
højere  og  ædlere  Natur,  vil  det  efterhaanden  fyldes  af  en  ren 
og  hellig  Kærlighed,  som  bringer  det  til  at  betragte  ethvert 
Menneske  som  en  Broder.  Jesus  Kristus  er  vor  ældre  Broder, 
den  førstefødte  i  Aanden  og  Faderens  Enbaarne  i  Kødet. 

Den  sympatiske  Forstaaelse  øges,  Ønsket  om  andres  Vel- 
færd vokser,  indtil  man  bliver  ligesaa  interesseret  i  andres 
Velfærd  som  i  sit  eget.  Den  Sjæl,  der  er  saaledes  udviklet,  kan 
sige  med  Sandhed,  at  deres  største  Lyst  er  at  gøre  Faderens 
Vilje. 

De  Sidste  Dages  Helliges  Lærdom  om  Fremgang,  parret 
med  den  Tanke  at  eftersom  et  Menneske  begynder  at  leve  i 
Overensstemmelse  med  dets  højere  Natur,  bliver  det  uegen- 
nyttigt i  Stedet  for  egoistisk,  vil  uundgaaeligt  lede  til  Ideen 
om  Menneskets  Broderskab. 

Den  stærke  Nationalførelse,  som  eksisterer  i  Verden,  er  for 
en  stor  Del  blevet  fremelsket  for  at  beskytte  de  herskende 
Monarker  eller  de  respektive  Landes  Særinteresser.  En  Na- 
tion er  blevet  indpodet  med  Fordomme  mod  en  anden.  Men- 
nesker er  blevet  oplært  til  at  betragte  andre  Grupper  som 
Fjender. 

Ethvert  Menneske  skylder  sit  Land  Loyalitet,  men  den 
Loyalitet,  som  siger,  at  Fædrelandets  Interesser  skal  støttes, 
enten  det  er  rigtigt  eller  urigtigt,  er  ingen  sand  Loyalitet  og 
vil  i  Længden  ikke  gavne  Fædrelandet.  Over  hele  Verden 
trænger  vi  til  en  Uddannelse,  som  gaar  ud  paa  at  hjælpe 
Børn  til  at  se  de  gode  Sider  hos  andre  Folk  og  til  at  forstaa 
deres  Rettigheder. 

De  største  Fjender  af  Menneskets  Broderskab  er:  Ukend- 
skab til  den  moralske  Lov,  Ukendskab  til  Hjælpsomhedens 
og  Opofrelsens  Følger,  Ukendskab  til  andres  Kampe  og 
Vanskeligheder  og  til  de  endelige  Resultater,  der  følger  af 
Intolerance  og  Egoisme. 

Dersom  Jesu  Kristi  Evangelium  kunde  finde  Vej  til  Men- 
neskenes Hjerter,  kunde  man  opnaa  Menneskets  Broderskab. 
Kan  man  sige,  at  Racen,  som  en  Race  betragtet,  bliver  bedre? 
Er  vi  nærmere  Opnaaelsen  af  Menneskets  Broderskab  i  Dag, 
end  vi  var  for  4000  Aar  siden?  Uden  Aabenbaring  vilde  det 
være  vanskeligt  at  svare  paa  dette.  Vi  har  lært,  at  naar  Kri- 

stus  skal  komme  i  Herlighed,  vil  det  blive  i  en  syndig  og 
ugudelig  Tid,  og  at  Jorden  da  vil  blive  renset  fra  al  Uret- 
færdighed. Læs  Esaias  63:  1 — 6;  Malakias  3:  1 — 6.  Ligeledes 
Pagtens  Bog  133:  37—74. 

Kan  man  sige,  at  Racen  som  et  Hele  nogensinde  vil  komme 
til  at  nyde  den  Tilstand,  som  er  blevet  kaldt  Menneskets 
Broderskab?  Eet  er  sikkert.  Hvad  der  end  kan  svares  til  dette 
Spørgsmaal,  saa  véd  man  i  hvert  Fald,  at  hvert  enkelt  In- 
divid kan  opnaa  denne  Tilstand  i  sin  egen  Sjæl.  Endog  i  en 
ufuldkommen,  syndig  og  ond  Verden  kan  man  opnaa  en  Til- 
stand af  Kærlighed  og  Fred  i  Sjælen,  som  er  himmelsk  sam- 
menlignet med  den  Tilstand,  de  Mennesker  befinder  sig  i, 
som  ikke  kender  Kærlighed,  sympatisk  Forstaaelse,  Barm- 
hjertighed og  Uegennyttighed. 

Og  dog  har  vi  et  Løfte  om  en  tusindaarig  Fredsregering. 
Læs  den  tiende  Troesartikel  samt  Pagtens  Bog  29  og  Moses 
7:  35—67. 

Spørgsmaal. 

1.  Er  der  nogen  Forbindelse  mellem  de  to  Ideer,  at  alle  Men- 
nesker er  Brødre,  og  at  Gud  er  alles  Fader? 

2.  Kan  Ideen  om  Menneskets  Broderskab  forenes  med  stærk 
Nationalisme  og  Patriotisme? 

3.  Hvad  mener  De,  er  de  stærkeste  Hindringer  for,  at  Men- 
neskets Broderskab  kan  opnaas? 

4.  Hvilke  Dyder  er  nødvendige  for,  at  det  kan  opnaas? 

5.  Er  det  muligt  for  et  Individ  at  efterleve  denne  Idé  i  en 
egoistisk,  misundelig  og  ond  Verden? 


Lektier  for  Børneklasser  (10 — 14  Aar). 
7.  SEPTEMBER. 
Josva. 
Da  Moses  blev  gammel,  bød  Herren  ham  at  gaa  op  paa 
Abarims  Bjerg  og  skue  ind  i  det  forjættede  Land.  Thi  han 
skulde  ikke  selv  komme  derind.  Da  Moses  forstod,  at  han 
snart  skulde  dø,  bad  han  Herren,  om  han  ikke  vilde  ud- 
vælge en  Leder  for  Folket,  som  kunde  føre  det  i  det  for- 
jættede Land,   saa  det  ikke   skulde  være   som  Faar   uden 
Hyrde. 

Herren  sagde  da,  at  han  skulde  udvælge  Josva  og  give  ham 
sin  Velsignelse  ved  Haandspaalæggelse.  Moses  gjorde  saa. 
Derefter  gav  Herren  Moses  Instruktion  om,  hvorledes  Israe- 

literne  skulde  gøre,  naar  de  kom  ind  i  Kanaans  Land.  Han 
fortalte  dem,  at  de  skulde  drive  alle  de  tidligere  Indbyggere 
ud.  Dersom  de  ikke  gjorde  dette,  vilde  Kanaanilerne  blive  en 
stor  Plage  for  dem  og  forvolde  dem  meget  ondt.  Desuden 
skulde  de  ødelægge  alle  Afgudsbillederne,  som  fandtes  der, 
og  dele  Landet  ved  Lodtrækning  og  i  Forhold  til  Familiernes 
Størrelse. 

Saa  holdt  Moses  sin  store  Afskedstale  til  Folket.  Han  min- 
dede dem  om  alle  Herrens  Velgerninger  mod  dem  og  bød 
dem  altid  at  holde  hans  Bud  og  at  elske  og  ære  ham.  Han 
advarede  dem  mod  at  dyrke  Afguder  og  gav  dem  mange 
Raad  og  Formaninger. 

Saa  gik  Moses  op  paa  Nebo  Bjerg,  og  der  døde  han.  Herren 
begravede  ham  selv,  og  ingen  véd,  hvor  hans  Grav  er.  Israel 
græd  og  sørgede  over  ham.  En  saa  stor  Profet  har  der  aldrig 
senere  været  i  Israel. 

Nu  blev  Josva  Leder  for  Israel.  Han  blev  fyldt  med  Vis- 
dom, for  Moses  havde  givet  ham  Haandspaalæggelse.  Og  Fol- 
ket hørte  paa  ham  og  gjorde,  som  Moses  havde  befalet  dem. 
Saa  førte  Josva  Folket  mod  Kanaans  Land.  Der  havde  tid- 
ligere været  sendt  Spejdere  ind  i  Landet.  Disse  var  kommet 
tilbage  og  meldt,  at  Landet  flød  med  Mælk  og  Honning,  men 
at  Indbyggerne  var  saa  store  og  kraftige,  at  det  vilde  blive 
meget  vanskeligt  at  besejre  dem.  Nu  sendte  Josva  atter  Spej- 
dere ind  i  Landet.  Det  var  to  Mænd,  og  de  tog  ind  til  Jeriko. 
Der  boede  en  Kvinde,  som  hed  Rahab.  I  hendes  Hus  tog  de 
ind.  Det  rygtedes,  at  der  var  kommet  israelitiske  Spejdere, 
som  opholdt  sig  i  Rahabs  Hus,  og  der  kom  Mænd  for  at  fange 
dem.  Men  hun  skjulte  dem  og  hjalp  dem  til  at  komme  til- 
bage til  deres  Folk.  Til  Gengæld  lovede  de  hende  at  spare 
hendes  og  hendes  Slægts  Liv,  naar  de  havde  erobret  Landet. 
Spejderne  kom  saa  tilbage  til  Josva  og  fortalte  ham,  at  Lan- 
dets Indbyggere  var  meget  bange  for  Israeliterne,  og  at  Lan- 
det stod  aabent  for  dem. 

Spørgsmaal. 

1.  Hvad  hed  Mose  Efterfølger? 

2.  Hvorledes  blev  han  udvalgt? 

3.  Hvor  døde  Moses?  Hvor  er  hans  Grav? 

4.  Havde  Moses  sendt  nogen  Spejdere  ind  i  Kanaans  Land? 

5.  Hvad  fortalte  disse? 

6.  Hvor  mange  sendte  Josva?  Hvad  fortalte  de,  da  de  kom 
tilbage? 

14.  SEPTEMBER. 
Josva  (Fortsættelse).  —  Det  forjættede  Land. 

Naar  Herren  befaler  en  af  sine  Tjenere  at  gøre  noget,  vil 
han  ogsaa  hjælpe  ham  til  at  udføre  det.  Alt  det,  Herren  for- 
langer af  os,  er,  at  vi  skal  gøre,  som  han  befaler  os.  Han  be- 
faler os  aldrig  at  gore  noget,  der  er  umuligt.  I  denne  Lektie 
skal  vi  høre,  hvorledes  Herren  hjalp  Josva  at  føre  Israel  ind  i 
det  forjættede  Land. 

Da  Josva  skulde  føre  Folket  mod  Kanaans  Land,  gav  han 
Befaling  om,  at  Præsterne  skulde  gaa  foran  med  Pagtens 
Ark.  Da  de  kom  til  Jordans  Bred,  gik  de  lige  ned  til  Floden, 
saa  deres  Fødder  berørte  Vandet.  Da  delte  Floden  sig  i  to, 
saa  Israeliterne  kunde  gaa  over  paa  det  tørre  Land,  lige- 
som de  havde  gjort  den  Gang,  Moses  førte  dem  over  det 
Røde  Hav. 

Da  Kanaaniterne  hørte,  at  Herren  havde  hjulpet  dem  over 
Jordans  Flod,  blev  de  endnu  mere  bange.  Da  Israeliterne 
kom  til  Gilgal,  slog  de  Lejr  og  holdt  Paaske.  Og  fra  anden 
Paaskedag  begyndte  de  at  æde  af  Landets  Grøde.  Mannaen 
holdt  nu  op  at  komme. 

Da  Josva  kom  til  Jeriko,  saa  han  en  Mand,  som  stod  med 
sit  dragne  Sværd  i  Haanden.  Han  spurgte  ham,  om  han  var 
en  Ven  eller  Fjende.  Manden  svarede,  at  han  var  Fyrste  over 
Herrens  Hær.  Da  forstod  Josva,  at  han  talte  med  en  Engel, 
og  han  faldt  ned  og  tilbad  ham.  Og  Engelen  sagde:  »Drag 
din  Sko  af  din  Fod.  Thi  det  Sted,  du  staar  paa,  er  helligt.« 
Og  det  gjorde  Josva. 

Israeliterne  vilde  nu  erobre  Jeriko.  Men  det  saa  meget 
vanskeligt  ud.  Byen  var  ganske  tillukket,  og  ingen  kunde 
komme  ind  i  den.  Da  fortalte  Herren  Josva,  hvorledes  han 
kunde  erobre  Byen.  Han  sagde,  at  alle  Krigsmændene  skulde 
gaa  rundt  om  Byens  Mure  en  Gang  hver  Dag  i  seks  Dage. 
Først  skulde  den  bevæbnede  Skare  komme.  Derefter  skulde 
der  komme  syv  Præster,  som  skulde  blæse  i  Basuner,  derefter 
skulde  Pagtens  Ark  komme  og  tilsidst  den  øvrige  Skare.  Den 
syvende  Dag  skulde  man  gaa  syv  Gange  rundt  om  Staden, 
og  den  syvende  Gang  skulde  der  blæses  i  Basunerne,  og  i  det 
samme  Øjeblik  Basunerne  lød,  skulde  Folket  oprejse  et  stort 
Skrig,  og  da  vilde  Jerikos  Mure  falde.  Dette  kunde  synes  en 
mærkelig  Maade  at  erobre  en  By  paa.  Dersom  Josva  og  Fol- 
ket ikke  havde  haft  saa  stor  Tro  paa  Herren,  vilde  de  maaske 
aldrig  have  gjort,  som  Herren  befalede  dem.  Men  de  vidste, 

at  Herren  aldrig  for  havde  svigtet  dem,  og  han  vilde  heller 
ikke  gore  det  nu.  Derfor  gjorde  de  ganske  som  Herren  havde 
befalet,  og  da  Folket  oploftede  det  store  Skrig,  styrtede  Jeri- 
kos  Mure  ned,  saa  Israeliterne  frit  kunde  komme  ind.  Josva 
havde  givet  Befaling  til,  at  Byen  skulde  odelægges  og  Ind- 
byggerne skulde  udryddes.  Det  blev  gjort.  Kun  Rahab  og 
hendes  Familie  blev  skaanet,  saaledes  som  Spejderne  havde 
lovet  hende,  da  hun  skjulte  dem  for  deres  Fjender. 

Herren  havde  befalet,  at  alt  Solv  og  Guld,  alle  Kobberkar 
og  alt  Jern  skulde  være  helligt  for  Herren.  Men  der  var  allige- 
vel en  Mand  ved  Navn  Achan,  som  forgreb  sig  paa  det.  Der- 
for blev  Herrens  Vrede  optændt  mod  Israel.  Da  Israeliterne 
angreb  Staden  Ai,  blev  de  besejret  og  jaget  paa  Flugt.  Da 
blev  hele  Folket  fortvivlet,  og  Josva  sonderrev  sine  Klæder 
og  raabte  i  sin  Fortvivlelse  til  Herren  om  Hjælp.  Da  fortalte 
Herren  ham,  hvorfor  han  var  vred.  Der  blev  gjort  Under- 
søgelser, og  det  blev  opdaget,  at  Achan  var  den  skyldige.  Han 
bekendte  og  fik  sin  Straf.  Da  vendte  Herren  om  fra  sin  Vrede 
og  var  atter  naadig  mod  dem.  Israeliterne  gik  atter  mod  Ai, 
og  denne  Gang  lykkedes  det  dem  at  indtage  Staden. 

Spørgsmaal. 

1.  Fortæl,  hvorledes  Herren  hjalp   Israeliterne,  da  de  kom 
til  Jordans  Flod. 

2.  Hvad  skete  i  Gilgal? 

3.  Hvorledes  foregik  Jerikos  Erobring? 

4.  Kan  Herren  taale  Uretfærdighed?  Fortæl  som  Bevis  Be- 
retningen om  Achan. 


21.  SEPTEMBER. 
Debora. 

Moses,  Israels  store  Profet  og  Befrier,  havde  ført  Israels 
Børn  paa  deres  lange  Rejse  gennem  Ørkenen.  Josva,  som 
ogsaa  var  en  stor  Profet  og  en  værdig  Efterfølger  af  Moses, 
havde  ført  dem  ind  i  det  forjættede  Land  og  havde  paa- 
begyndt Erobringen  af  Kanaan.  Kanaan  betyder  »lavt  Land«. 
Det  er  Landet  vest  for  Jordan,  og  det  fik  sit  Navn,  fordi  de, 
som  boede  der,  var  Efterkommere  af  Kanaan,  som  var  Son 
af  Kam.  Han  var  altsaa  Noas  Sønnesøn.  Efter  at  Israeliterne 
havde  bosat  sig  der,  blev  det  kendt  under  Navnet  Israels 
Land. 

Nu  begyndte  Israel  for  første  Gang  siden  Abrahams  Tid  at 

dyrke  Jorden  i  Stedet  for  at  leve  af  Kvægavl.  Men  Israels 
Ledere  maatte  stadig  kæmpe  med  det  samme  Problem  at 
holde  Israeliterne  fra  at  dyrke  fremmede  Guder.  I  Virkelig- 
heden var  dette  nu  vanskeligere  end  nogensinde,  thi  rundt 
omkring  dem  boede  hedenske  Folk,  som  dyrkede  Afguder. 
Israeliterne  var  nu  ikke  længere  Slaver.  Det  var  derfor  ikke 
længere  nødvendigt,  at  de  holdt  sig  for  sig  selv,  og  derfor  var 
det  let  for  dem  at  blandes  med  disse  Folk  og  begynde  at  del- 
tage i  deres  Afgudsdyrkelse. 

I  mange  Aar  efter  Josvas  Død  blev  Israel  styret  af  Ledere, 
som  kaldtes  Dommere.  I  denne  Tid  laa  Folket  i  stadig  Kamp 
med  dem,  der  boede  omkring.  Enighed  og  Samarbejde  mel- 
lem Stammerne  var  sjælden.  Moses  havde  fortalt  dem,  at 
dersom  de  glemte  Herrens  Bud  og  Befalinger,  vilde  de  snart 
blive  Slaver  igen,  om  end  paa  en  anden  Maade.  De  vilde  blive 
Slaver  af  onde  Vaner  og  Tilbøjeligheder,  og  det  er  akkurat 
lige  saa  slemt. 

I  denne  Krigens  Tid  blev  Israel  en  Gang  befriet  fra  dets 
Fjender  under  Ledelse  af  en  kvindelig  Dommer  og  Profet- 
inde Debora.  Og  en  anden  Kvinde,  som  hed  Jael,  overvandt 
egenhændig  Israels  største  Fjende. 

Josefus  fortæller  Deboras  Historie  paa  denne  Maade:  »Igen 
syndede  Israeliterne,  og  Herren  straffede  dem.  Jabin,  Kanaa- 
niternes  Konge,  kom  imod  dem  med  en  Hær  paa  300.000 
Mand,  og  han  havde  en  stor  Hærfører,  som  hed  Sisera.  Israe- 
literne blev  slaaet  og  dømt  til  Slaveri.  I  tyve  Aar  udholdt  de 
store  Trængsler,  og  da  de  tilsidst  omvendte  sig  og  forstod, 
at  deres  Modgang  kom  af  deres  Foragt  for  Guds  Lov,  gik  de 
til  en  Profetinde,  som  hed  Debora,  og  bad  hende,  at  hun  vilde 
bede  til  Herren  om  Miskundhed.  Herren  bønhørte  hende  og 
fortalte  hende,  at  Israeliterne  skulde  vælge  til  General  en 
Mand,  som  hed  Barak. 

Debora  sendte  da  Bud  til  Barak  og  fortalte  ham,  at  Her- 
ren havde  sagt,  at  han  skulde  udvælge  ti  Tusinde  unge  Mænd 
og  gaa  mod  Fjenden,  saa  vilde  han  vinde  Sejr.  Men  Barak 
var  bange  og  sagde,  at  han  ikke  vilde  gaa  medmindre  De- 
bora vilde  gaa  med  ham.  Debora  blev  vred  og  sagde:  »Herren 
har  lagt  Myndigheden  i  dine  Hænder.  Og  dog  giver  du  den 
fra  dig,  og  det  endog  til  en  Kvinde.  Jeg  vil  ikke  afslaa  den, 
men  du  skal  miste  al  den  Ære,  du  kunde  have  vundet,  for 
en  Kvinde  skal  dræbe  Sisera.« 

Og  Barak  og  Debora  samlede  ti  tusinde  Mand  og  gik  ud 
mod  Sisera.  Men  da  Sisera  kom  imod  dem  med  sin  vældige 

Hær,  blev  Israeliterne  bange  og  vilde  flygte.  Det  vilde  ogsaa 
Barak.  Men  Debora  holdt  dem  tilbage  og  sagde,  at  Herren 
havde  lovet  dem  Sejren,  dersom  de  vilde  kæmpe  paa  denne 
Dag. 

Slaget  begyndte.  Mange  af  Kanaaniterne  blev  slaaet,  og  de 
andre  begyndte  at  flygte.  Sisera  flygtede  ogsaa  og  kom  til  et 
Telt,  hvor  der  var  en  Kvinde.  Hun  hed  Jael  og  var  en  Ven  af 
Israeliterne.  Sisera  bad  hende  beskytte  ham,  og  hun  lod 
ham  komme  ind  i  Teltet.  Hun  gav  ham  Mælk  at  drikke,  og 
snart  efter  faldt  han  i  Søvn.  Medens  han  sov,  tog  hun  en 
Jernspiger  og  drev  den  gennem  hans  Tindinger  med  en 
Hammer,  saledes  at  han  blev  siddende  fast  til  Gulvet.  Saa- 
ledes  blev  Sisera  dræbt  ved  en  Kvindes  Haand,  som  Debora 
havde  forudsagt.  Barak  blev  Dommer,  og  han  herskede  over 
Israel  i  40  Aar. 

Spørgsmaal. 

1.  Fortæl,  hvorledes  Debora  udfriede  Israel. 

2.  Hvad  var  Navnet  paa  den  Kvinde,  som  dræbte  Sisera? 

3.  Hvad  betyder  Ordet  »Kanaan«? 

4.  Hvem  var  Kanaan?  Hvilke  Guder  tilbad  Kanaaniterne? 

5.  Hvorfor  kunde  Israeliterne  lettere  blandes  med  Kanaa- 
niterne, end  de  kunde  med  Ægypterne? 

6.  Hvem  var  Barak? 

7.  Hvad  var  Forskellen  paa  Baraks  og  Deboras  Tro? 

8.  Giv  en  kort  Oversigt  over  Israels  Historie  fra  Abrahams 
Tid  og  ned  til  Dommernes  Tid. 


28.  SEPTEMBER. 
Gideon. 

En  anden  berømt  Dommer  i  Israels  Historie  er  en  stor 
Kriger  ved  Navn  Gideon.  Han  besejrede  Midianiterne  og 
herskede  over  Israel  i  40  Aar.  Hans  Tro  var  saa  fuldkommen, 
at  han  aldrig  gjorde  Indvendinger,  naar  Herren  gav  ham 
Befalinger,  selv  om  det  fra  .et  militært  Synspunkt  kunde 
synes  helt  taabeligt,  det  som  Herren  ønskede,  at  han  skulde 
gøre.  Gideon  var  en  Mand,  som  opnaaede  alt  ved  Lydighed. 

En  anden  stor  Lærdom,  som  vi  faar  af  Gideons  Liv,  er,  at 
virkelig  Styrke  ikke  blot  bestaar  i  et  stort  Antal  Krigere  og 
god  Udrustning.  Det  gælder,  at  man  kæmper  for  en  retfær- 
dig Sag,  og  at  man  har  en  Overbevisning  om,  at  Sejren  vil 
være  til  Fordel  for  Menneskene  eller  vil  tjene  til  at  fremme 
Guds  Hensigter. 

En  Gang  under  Krigen  med  Midianiterne  havde  Fjenden 
saa  stort  Overtag,  at  de  bortforte  Israeliternes  Korn  og  Kvæg. 
I  deres  Nod  raabte  Israeliterne  til  Herren  om  Hjælp. 

En  Gang,  da  Gideon  stod  og  tærskede  sit  Korn,  var  der  en 
Engel,  som  viste  sig  for  ham  og  opfordrede  ham  til  at  over- 
tage Ledelsen  af  Hæren.  Han  fortalte  andre  om  Engelens  Be- 
søg, og  Tusinder  af  unge  Mænd  sluttede  sig  til  ham  og  var 
villige  til  at  gaa  ud  og  kæmpe  mod  Fjenden.  Men  saaledes 
skulde  det  ikke  blive.  Herren  ønskede  øjensynligt  paany  at 
lære  Israel,  at  de  skulde  sætte  deres  Tillid  til  ham  og  ikke 
til  deres  Hære.  Derfor  sagde  han,  at  Gideon  skulde  bringe 
Hæren  ned  til  Vandet  for  at  drikke  paa  den  varmeste  Tid  af 
Dagen.  Og  saa  skulde  han  lægge  Mærke  til,  hvorledes  Sol- 
daterne drak.  De,  som  lagde  sig  ned  paa  deres  Knæer  og  drak 
paa  en  rolig  Maade,  var  tapre  Mænd.  De,  som  øste  Vandet 
op  med  deres  Hænder,  var  fejge. 

Gideon  gjorde,  som  det  blev  sagt  ham,  og  fandt,  at  der  var 
300  Mænd,  som  drak  paa  den  sidstnævnte  Maade.  Gud  be- 
falede ham,  at  han  skulde  udvælge  disse  300  Mænd,  og  sagde, 
at  han  vilde  give  Sejren  til  disse  fejge  Mænd. 

Om  Natten  nærmede  Gideon  sig  til  Fjendens  Telte  sam- 
men med  en  anden  Soldat.  Der  hørte  han  en  af  Fjendens 
Soldater  fortælle  en  Drøm  til  en  af  sine  Kammerater.  Sol- 
daten, som  lyttede,  udlagde  Drømmen  saaledes,  at  den  forud- 
sagde fuldstændigt  Nederlag  for  Midianiterne.  Dette  er  den 
berømte  Drøm  om  Bygbrødet  og  dens  Udtydning.  Du  kan 
læse  om  den  i  Dommernes  Bog  7:  13 — 14. 

Gideon  vidste,  at  Midianiterne  var  fulde  af  Frygt  paa 
Grund  af  denne  Drøm,  saa  han  besluttede  at  besejre  Fjen- 
den ved  List  i  Stedet  for  ved  Kamp.  Idet  han  befalede  sine 
300  fejge  Mænd,  at  de  skulde  bevæbne  sig,  fortalte  han  dem 
om  denne  Drøm,  som  deres  Fjender  talte  om.  Dette  fyldte 
Gideons  frygtsomme  Mænd  med  Mod.  Saa  delte  Gideon  sine 
Mænd  i  tre  Afdelinger,  som  hver  bestod  af  100  Mænd.  Han 
befalede,  at  alle  disse  Mænd  skulde  bære  tomme  Krukker  og 
tændte  Lamper  i  deres  Hænder.  Ligeledes  bar  hver  af  dem  et 
Bukkehorn,  kom  de  brugte  som  Trompet. 

I  Nattens  Stilhed  brød  de  ind  i  Fjendens  Lejr.  Pludselig 
paa  et  givet  Signal  knuste  de  deres  Krukker,  tændte  deres 
Lamper,  blæste  i  deres  Trompeter  og  raabte:  »Herrens  og 
Gideons  Sværd«,  der  som  et  Kampraab  betød:  »Vi  vil  sejre 
gennem  Gideon  ved  Herrens  Hjælp«. 

Dette  skræmte  Midianiterne  i  den  Grad,  at  de  styrtede  ud 

af  deres  Telte  og  halvt  sovende  begyndte  at  kæmpe  med  hver- 
andre, idet  de  ikke  kunde  skelne  Ven  og  Fjende.  Saaledes 
blev  de  fleste  Midianiternes  Soldater  dræbt. 

Da  Rygtet  om  Gideons  Sejr  kom  til  de  andre  Israeliter, 
greb  de  deres  Vaaben  og  forfulgte  og  dræbte  alle,  der  var  til- 
bage af  Midianiternes  Hær. 

Spørgsmaal. 

1.  Hvorfor  lod  Herren  Israeliterne  blive  overvundet  af  Mi- 
dianiterne?  (Dommernes  Bog  6:  1.) 

2.  Hvorledes  blev  Gideon  kaldet  til  at  blive  Israels  Hærfører? 

3.  Hvorfor  vilde  Herren,  at  Israel  skulde  sejre  ved  kun  nogle 
ganske  faa  Soldater?  (Dommernes  Bog  7:  2.) 

4.  Fortæl,   hvorledes   Herren   lod  Gideon   udvælge  de  mest 
frygtsomme  Mænd? 

5.  Læs  Dommernes  Bog  8:  22 — 23.  Hvad  siger  disse  Vers  om 
Gideons  Karakter? 


Lektier  for  Børneklasser  (under  10  Aar). 

7.  SEPTEMBER. 

Unge  Mænd,  som  ikke  vilde  bøje  sig  for  en  Afgud. 

En  Gang  gjorde  Kong  Nebukadnesar  et  stort  Afgudsbillede 
af  Guld.  Han  oprejste  det  i  en  Dal,  der  hed  Duras  Dal.  Da  Bil- 
ledet skulde  indvies,  samlede  Kong  Nebukadnesar  alle  sine 
Embedsmænd  og  lod  en  Herold  forkynde  dem,  at  alle  skulde 
falde  ned  og  tilbede  Afgudsbilledet.  Den,  som  ikke  vilde  gore 
det,  skulde  straks  kastes  i  en  brændende  Ildovn.  Saa  snart 
Klangen  af  Musikinstrumenterne  hørtes,  skulde  alle  falde  ned 
og  tilbede  Billedet.  Det  gjorde  de  ogsaa,  alle  undtagen  tre. 

Disse  tre  var  Daniels  tre  Venner,  som  var  ført  i  Fangen- 
skab fra  Jodeland,  og  som  nu  paa  Grund  af  Kongens  Vel- 
vilje mod  Daniel  havde  faaet  høje  Stillinger.  Disse  Mænd  var 
Kristne,  og  de  vidste,  at  Gud  har  forbudt  os  at  tilbede  Af- 
guder. Derfor  vilde  de  ikke  tilbede  Afgudsbilledet. 

Naar  Folk  faar  mange  Penge,  fine  Klæder  og  høje  Stillin- 
ger, er  der  altid  mange,  som  misunder  dem.  Saadan  var  det 
ogsaa  paa  den  Tid.  Folk  var  misundelige  paa  disse  Jøder, 
som  havde  faaet  saa  megen  Magt.  Da  de  nu  saa,  at  disse  tre 
Mænd  ikke  vilde  tilbede  Afgudsbilledet,  gik  de  straks  til  Kon- 
gen og  fortalte  ham  det.  Kongen  blev  baade  vred  og  bedrøvet. 
Han  kunde  ikke  forstaa,  at  de  Mænd,  som  han  havde  vist  saa 
megen  Godhed,  ikke  vilde  adlyde  ham.  Han  bad  dem  om  en 


412 

Forklaring,  og  de  svarede  ham,  at  de  ikke  vilde  tilbede  nogen 
anden  Gud  end  Israels  Gud.  Han  vilde  nok  være  mægtig  til 
at  udfri  dem,  selv  om  de  blev  kastet  i  Ildovnen. 

Men  da  Kongen  hørte  dette,  blev  han  meget  vred  og  be- 
falede, at  de  skulde  kastes  i  Ildovnen,  og  at  den  skulde  gøres 
7  Gange  hedere,  end  den  var  før.  Og  saa  blev  de  tre  Mænd 
bundet  og  kastet  midt  i  Ovnen.  Og  fordi  Ovnens  Varme  var 
saa  stærk,  blev  de  Mænd,  som  bragte  dem  op  til  Ovnen,  dræbt 
af  Varmen.  Men  Daniels  tre  Venner  var  ganske  uskadt  af 
Varmen. 

Da  blev  Nebukadnesar  meget  forfærdet,  og  endnu  mere  for- 
færdet blev  han,  da  han  saa,  at  der  var  en  fjerde  Mand  sam- 
men med  dem  inde  i  Ovnen.  Det  var  en  Herrens  Engel,  som 
var  kommet  for  at  trøste  og  hjælpe  dem.  Da  gik  Nebukadne- 
sar bort  og  raabte  til  Mændene,  som  var  i  Ovnen,  at  de  skulde 
komme  ud.  Og  da  de  kom  gaaende  ud,  kunde  alle  se,  at  de 
var  ganske  uskadte.  Hverken  deres  Haar  eller  deres  Tøj  var 
svedet,  og  der  lugtede  ikke  Ild  af  dem. 

Da  Nebukadnesar  saa  dette,  lovede  og  prisede  han  Israels 
Gud,  som  havde  udfriet  sine  Tjenere  fra  Ilden.  Og  han  be- 
falede, at  alle  Folk  i  hans  Land  skulde  tilbede  den  Herre 
Gud.  Og  de  tre  Mænd  blev  genindsat  i  deres  høje  Stillinger. 


14.  SEPTEMBER. 
Belsazars  Gæstebud. 

En  Gang  gjorde  Kong  Belsazar  et  stort  Gæstebud  for  Tu- 
sinde af  sine  Stormænd.  Kong  Belsazar  var  Søn  af  Kong  Ne- 
bukadnesar. Han  var  en  meget  ugudelig  Konge.  Til  dette 
store  Gæstebud  befalede  han,  at  de  Sølv-  og  Guldkar,  som 
hans  Fader  havde  bragt  med  fra  Templet  i  Jerusalem,  skulde 
bringes  ind,  saa  at  Kongen  og  hans  Gæster  kunde  drikke  Vin 
af  dem.  Og  medens  de  sad  og  drak  Vin  af  disse  hellige  Kar, 
lovede  og  prisede  de  deres  Afguder,  de  Guder,  der  var  lavet 
af  Guld  og  Sølv,  Kobber,  Jern,  Træ  og  Sten. 

Da  hændte  det  pludselig,  at  Kongen  og  hans  Gæster  saa 
en  Menneskehaand,  som  kom  frem  og  skrev  en  Indskrift  paa 
Væggen.  Da  blev  Kongen  ligbleg  og  begyndte  at  skælve  af 
Angst.  Han  kaldte  paa  alle  sine  vise  Mænd  og  lovede,  at  den, 
som  kunde  tyde  Indskriften,  skulde  klædes  i  Purpur  og  faa 
en  Guldkæde  om  sin  Hals,  og  i  Magt  skulde  han  være  den 
tredie  i  Riget.  Men  der  var  ingen,  som  var  istand  til  at  læse 
Skriften.  Kongen  blev  endnu  mere  fortvivlet. 

Men  saa  kom  Dronningen  ind.  Hun  bad  Kongen  ikke  være 
bange  og  fortalte  ham,  at  der  var  en  Mand,  der  hed  Daniel, 
som  kunde  udtyde  Drømme,  og  som  havde  staaet  meget  højt 
hos  hans  Fader. 

Da  Kongen  horte  det,  lod  han  Daniel  kalde  og  spurgte  ham, 
om  han  kunde  tyde  Indskriften,  og  lovede  ham  store  Gaver, 
dersom  han  kunde.  Daniel  svarede,  at  han  onskede  ingen  Ga- 
ver, men  han  vilde  alligevel  tyde  Indskriften  for  ham.  Og 
han  mindede  ham  om  hans  Fader  Nebukadnesar,  som  havde 
været  saa  mægtig,  men  som  havde  ophøjet  sig  selv  og  blevet 
hovmodig.  Derfor  blev  han  nedstodt  fra  sin  Kongetrone,  og 
Æren  blev  taget  fra  ham,  indtil  han  ydmygede  sig.  Men  hans 
Son  Belsazar  havde  ikke  ydmyget  sig  selv,  selv  om  han  vidste 
alt  dette,  og  derfor  var  nu  denne  Indskrift  kommet  paa  Væggen. 
Der  stod  skrevet:  »Mene,  Mene,  Tekel,  Ufarsin.«  Det  betyder: 
»Tællet,  tællet,  vejet  og  man  deler.«  »Og  dette,«  sagde  Daniel, 
»betyder  folgende:  Mene  betyder,  at  Gud  har  tællet  dit  Konge- 
dommes Dage  og  gjort  Ende  paa  det.  Tekel  betyder,  at  du  er 
vejet  paa  Vægtskaalen  og  fundet  for  let.  Det  øvrige  betyder, 
at  dit  Kongedomme  vil  blive  delt  mellem  Mederne  og  Per- 
serne.« 

Da  Daniel  havde  sagt  dette,  bød  Belsazar,  at  man  skulde 
klæde  Daniel  i  Purpur  og  give  ham  en  Guldkæde  og  udraabe, 
at  han  i  Magt  var  den  tredie  i  Riget. 

Den  samme  Nat  blev  Belsazar  dræbt. 


21.  SEPTEMBER. 
Daniel  vovede  at  tjene  Gud. 
Da  Darius  blev  Konge  i  Babylonien,  indsatte  han  tre  høje 
Embedsmænd,  som  skulde  have  Overopsynet  med  hele  Rigets 
Styrelse.  En  af  disse  var  Daniel.  Daniel  blev  snart  saa  dygtig, 
at  han  langt  overgik  alle  de  andre,  og  Kongen  tænkte  paa  at 
sætte  ham  over  hele  Riget.  Dette  syntes  de  andre  Embeds- 
mænd ikke  om.  De  var  meget  misundelige  paa  Daniel,  og  det, 
som  de  syntes  var  det  værste,  var,  at  han  var  en  Udlænding. 
Daniel  var  jo  Jøde.  De  kunde  ikke  taale,  at  en  Udlænding 
skulde  staa  over  dem  i  Magt.  Derfor  søgte  de  paa  alle  Maa- 
der  at  gøre  Daniel  Fortræd.  De  forsøgte  at  finde  Fejl  ved 
hans  Styremaade,  for  at  de  kunde  anklage  ham  for  Kongen. 
Men  de  kunde  intet  finde.  For  Daniel  var  en  meget  retfærdig 
Mand. 

Men  saa  fik  de  en  Idé.  De  gik  op  til  Kong  Darius  og  sagde: 
^>Ædle  Kong  Darius.  Vi  har  raadslaaet  om,  at  der  maa  blive 
udstedt  en  kongelig  Befaling  om,  at  den,  som  i  Lobet  af  30 
Dage  beder  til  nogen  Gud  eller  noget  andet  Menneske  end 
dig,  skal  kastes  i  Løvekulen.«  De  bad  ham  ogsaa  om  at  faa 
det  skriftligt.  Og  Darius,  som  var  en  Hedning,  syntes  godt 
om  deres  Forslag  og  gav  dem,  hvad  de  spurgte  om. 

Hvad  skulde  nu  Daniel  gøre?  Han  var  jo  Kristen,  og  de 
Kristne  beder  jo  til  deres  Gud  hver  eneste  Dag.  Hvad  tror  du, 
du  vilde  have  gjort.  Daniel  vidste  godt,  hvad  han  skulde  gøre. 
Han  gik  ind  i  sit  Værelse  og  aabnede  sine  Vinduer  mod  Je- 
rusalem, og  tre  Gange  om  Dagen  bojede  han  sine  Knæ  og  bad, 
ganske  som  han  havde  gjort  før. 

Det  varede  ikke  længe,  før  hans  Fjender  opdagede  ham  og 
anklagede  ham  for  Kongen.  Darius  blev  meget  bedrøvet,  for 
han  holdt  meget  af  Daniel.  Men  der  var  en  Lov,  som  sagde, 
at  en  Befaling,  som  var  udstedt  af  Kongen,  ikke  kunde  for- 
andres igen,  og  derfor  maatte  han  give  Befaling  til,  at  Daniel 
skulde  kastes  i  Lovekulen.  Til  Daniel  sagde  han:  »Din  Gud, 
som  du  stadig  tjener,  han  vil  frelse  dig.« 

Saa  blev  Daniel  kastet  i  Løvekulen,  og  en  Sten  blev  lagt 
over  Aabningen,  og  Kongen  forseglede  den  selv  med  sin  Ring. 
Men  Kongen  gik  hjem  og  var  saa  bedrøvet,  at  han  ikke  kunde 
sove  hele  Natten.  Tidlig  om  Morgenen  stod  han  op  og  skyndte 
sig  hen  til  Lovekulen.  Han  raabte  ned  til  Daniel  og  spurgte, 
om  han  levede,  og  blev  meget  lykkelig,  da  han  hørte  ham 
svare.  Daniel  fortalte  ham  da,  at  Gud  havde  sendt  sin  Engel 
for  at  lukke  Løvernes  Mund,  saa  de  ikke  kunde  skade  ham. 
Da  befalede  Darius,  at  Daniel  straks  skulde  drages  op  af 
Løvekulen.  Og  da  han  kom  op,  var  han  ganske  uskadt.  Men 
de,  som  havde  anklaget  Daniel,  blev  kastet  ned  i  Løvekulen, 
og  straks,  da  de  naaede  Bunden,  greb  Løverne  dem. 

Men  Kong  Darius  glædede  sig  over,  at  han  havde  faaet 
Daniel  tilbage,  og'han  lovede  og  prisede  Daniels  Gud. 


28.  SEPTEMBER. 

En  modig  ung  Dronning. 
Engang  da  Kong  Ahasverus  skulde  vælge  en  ny  Dronning, 
valgte  han  en  Jødinde,  som  hed  Esther.  Men  hun  fortalte  ikke 

Kongen,  at  hun  var  Jodinde.  Hun  var  meget  smuk,  og  Kongen 
holdt  meget  af  hende.  Hendes  Forældre  var  begge  dode,  men 
hun  var  blevet  opdraget  hos  sin  Onkel  Mordekaj,  som  var 
blevet  fort  som  Fange  fra  Jerusalem.  Hun  og  hendes  Folk 
bad  til  Himmelens  Gud,  men  de  andre,  som  boede  i  dette 
Land,  var  Hedninger. 

Engang  horte  Mordekaj,  at  to  af  Kongens  Tjenere,  som  var 
blevet  vrede  paa  Kongen,  lagde  Raad  op  om  at  dræbe  ham. 
Han  fortalte  det  til  Dronning  Esther,  og  hun  fortalte  det  igen 
til  Kongen  og  reddede  paa  den  Maade  Kongens  Liv. 

Der  var  en  Mand  i  dette  Rige,  som  stod  meget  hojt  hos 
Kongen.  Hans  Navn  var  Hanian.  Engang  befalede  Kongen, 
at  alle  skulde  boje  Knæ  for  Haman.  Det  vilde  Mordekaj  ikke 
gøre.  Hvorfor  tror  du,  at  han  ikke  vilde  gøre  det?  Hainan  blev 
saa  vred,  at  han  udfandt  en  forfærdelig  Maade  at  straffe 
Mordekaj  paa.  Han  vidste,  at  Mordekaj  var  Jode,  og  han  be- 
sluttede at  udrydde  alle  Joder,  som  fandtes  der  i  Riget.  Flan 
fik  udvirket  en  kongelig  Befaling  om,  at  alle  Jøder  skulde 
dræbes  den  trettende  Dag  i  den  tolvte  Maaned. 

Da  Mordekaj  og  alle  Jøderne  fik  dette  at  vide,  blev  der  stor 
Sorg  og  Fortvivlelse  blandt  dem.  Esther  saa,  at  hendes  kære 
Plejefader  var  saa  fortvivlet,  og  spurgte  ham  om  Grunden. 
Han  fortalte  hende  det  og  bad  hende,  om  hun  ikke  vilde  gaa 
i  Forbon  for  dem,  men  Esther  svarede,  at  det  turde  hun  ikke. 
Da  sagde  Mordekaj,  at  hun  burde  ikke  tænke  paa  sig  selv, 
men  paa  sit  Folk,  og  Esther  lovede,  at  hun  vilde  gore  det, 
dersom  alle  Jøderne  i  Riget  vilde  bede  og  faste  med  hende 
i  tre  Dage,  før  hun  gjorde  det. 

Den  tredie  Dag  klædte  hun  sig  i  sine  kongelige  Klæder  og 
gik  ind  i  Kongens  Forgaard.  Dette  var  meget  farligt  for 
hende,  thi  Dronningerne  have  ikke  Lov  til  at  gore  dette.  Men 
da  Kongen  saa  hende,  fandt  hun  Naade  for  hans  Øjne,  og 
han  udrakte  sit  Guldspir  mod  hende.  Det  var  Tegn  paa,  at 
hun  trygt  turde  nærme  sig.  Da  hun  kom  nærmere,  bad  hun, 
om  Kongen  vilde  komme  til  et  Gæstebud  hos  hende  sammen 
med  Haman.  Kongen  lovede  dette.  Haman  blev  meget  stolt 
over  Indbydelsen.  Men  da  han  gik  igennem  Kongens  Port. 
saa  han,  at  Mordekaj  sad  der,  og  at  han  fremdeles  ikke  vilde 
bøje  sig  for  ham.  Da  blev  han  meget  vred,  og  han  lod  op- 
rejse et  Træ,  hvorpaa  Mordekaj  skulde  hænges. 

Den  næste  Nat  kunde  Kongen  ikke  sove.  Han  lod  læse  for 
sig  af  Krønikebøgerne  og  fandt,  at  Jøden  Mordekaj  ikke  var 

blevet  belønnet,  fordi  han  havde  frelst  Kongens  Liv.  Han 
kaldte  Haman  til  sig  og  spurgte  ham,  hvad  der  burde  gores 
med  den,  Kongen  havde  Lyst  til  at  ære.  Haman  tænkte,  at 
Kongen  mente  ham  selv,  og  derfor  sagde  han,  at  han  burde 
iføres  et  kongeligt  Klædebon  og  sættes  paa  en  Hest,  som  Kon- 
gen havde  redet  paa,  og  som  havde  en  kongelig  Guldkrone 
paa  Hovedet,  og  saaledes  burde  han  føres  gennem  Staden, 
medens  Herolder  udraabte:  »Saaledes  skal  man  gøre  med  den 
Mand,  som  Kongen  har  Lyst  til  at  ære.« 

Da  svarede  Kongen:  »Sørg  for,  at  alt  dette  bliver  gjort  med 
Jøden  Mordekaj.«  Haman  havde  tænkt  sig  at  bede  om  Lov 
til  at  hænge  Mordekaj,  men  nu  blev  han  meget  bedrøvet,  fordi 
han  forstod,  at  dette-  vilde  blive  umuligt. 

Den  næste  Dag  kom  Kongen  og  Haman  til  Esthers  Gæste- 
bud. Kongen  spurgte  da,  om  hun  havde  noget  at  bede  om. 
Esther  fortalte  ham  da,  at  hun  var  Jødinde  og  fortalte,  hvor 
grusom  Haman  var  mod  Jøderne,  og  bad  om,  at  Kongen  vilde 
spare  hendes  Folk.  Kongen  blev  meget  vred  paa  Haman  og 
befalede,  at  han  skulde  hænges  paa  det  Træ,  som  han  havde 
oprejst  for  Mordekaj. 

Men  Esther  fik  Hamans  Hus,  og  Mordekaj  blev  vist  stor 
Ære.  Og  der  blev  udsendt  en  ny  Skrivelse,  at  paa  den  Dag, 
Jøderne  blev  angrebet,  skulde  de  have  Lov  til  at  forsvare  sig. 
Og  der  blev  stor  Glæde  blandt  Jøderne,  og  de  takkede  og 
prisede  Herren.  Saaledes  lykkedes  det  for  denne  unge  Kvinde 
at  frelse  hele  sit  Folk,  blot  fordi  hun  var  villig  til  at  risikere 
sit  eget  Liv  for  deres  Skyld,  og  fordi  hun  forlod  sig  paa  Gud 
og  fastede  og  bad  til  ham.  Hvad  kan  vi  lære  af  denne  Lektie? 

